സുരേഷ് ഇനിയും ജീവിക്കും അഞ്ചു പേരിലൂടെ... തിരുവനന്തപുരംകട്ടപ്പന: ജോലിസ്ഥലത്തുണ്ടായ അപകടത്തില് ജീവന് പൊലിഞ്ഞ ഇടുക്കി വണ്ടന്മേട് ആമയാര് പാലത്തറ വീട്ടില് പി.എം. സുരേഷ് 46 ഇനി അഞ്ചു പേരിലൂടെ ജീവിക്കും. എറണാകുളം രാജഗിരി ആശുപത്രിയില്വച്ച് മസ്തിഷ്ക മരണം സംഭവിച്ച സുരേഷിന്റെ അവയവങ്ങള് ബന്ധുക്കള് ദാനം ചെയ്തു. കരള്, രണ്ട് വൃക്കകള്, രണ്ട് കണ്ണുകള് എന്നിവയാണ് ദാനം ചെയ്തത്. കേരള സര്ക്കാരിന്റെ മരണാനന്തര അവയവദാന പദ്ധതിയായ മൃതസഞ്ജീവനി കെ.എന്.ഒ.എസ്. വഴിയാണ് അവയവദാന പ്രക്രിയ നടത്തിയത്. തീവ്രമായ വേദനയ്ക്കിടയിലും അവയവദാനത്തിനായി മുന്നോട്ട് വന്ന കുടുംബത്തെ ആരോഗ്യ വകുപ്പ് മന്ത്രി വീണാ ജോര്ജ് ആദരവറിയിച്ചു. ലോഡിങ് തൊഴിലാളിയായ സുരേഷ് സെപ്റ്റംബര് 24ന് രാത്രിയോടെ വണ്ടന്മേട്ടിലെ ജോലി സ്ഥലത്തെ പടിയില്നിന്നു തെന്നി വീണു തലയ്ക്കു പരുക്കേറ്റിരുന്നു. ഉടന് അടുത്തുള്ള സ്വകാര്യ ആശുപത്രിയിലേക്കു കൊണ്ടുപോയി. പരുക്ക് ഗുരുതരമായതിനാല് 25ന് എറണാകുളം രാജഗിരി ആശുപത്രിയിലെത്തിച്ചു. ചികിത്സകള് പുരോഗമിക്കമേ കഴിഞ്ഞദിവസം മസ്തിഷ്ക മരണമടയുകയായിരുന്നു. അവയവദാനത്തിനു ഭാര്യ ബിന്ദു സുരേഷ്, മക്കള് അജീഷ് 22, വിനീഷ് 19, വീണ 17 എന്നിവര് സ്വമേധയാ രംഗത്തുവരികയായിരുന്നു. അച്ഛന് തന്നെ അവയവദാനത്തിന്റെ മഹത്വത്തെക്കുറിച്ചു പറഞ്ഞിരുന്നതായി മകനും ഹോട്ടല് മാനേജ്മെന്റ് വിദ്യാര്ഥിയുമായ വിനീഷ് പറഞ്ഞു. കരള് തിരുവനന്തപുരം കിംസ് ആശുപത്രിയില് അതീവ ഗുരുതരാവസ്ഥയിലുള്ള രോഗിക്കാണു നല്കുന്നത്. ഒരു വൃക്ക കോട്ടയം മെഡിക്കല് കോളജ്, ഒരു വൃക്ക ലേക് ഷോര് കൊച്ചി, കണ്ണുകള് എല്.എഫ്. അങ്കമാലി എന്നീ ആശുപത്രികളില് ചികിത്സയിലുള്ള രോഗികള്ക്കാണ് നല്കുന്നത്. അവയവദാന പ്രക്രിയയ്ക്കും സുഗമമായ യാത്രയ്ക്കും വേണ്ട ക്രമീകരണങ്ങളെല്ലാം ഒരുക്കിയിട്ടുണ്ട്. പോലീസ് ഉദ്യോഗസ്ഥര് ഗ്രീന് ചാനല് ക്രമീകരണമൊരുക്കിയിട്ടുണ്ട്. കെ.എന്.ഒ.എസ്. നോഡല് ഓഫീസര് ഡോ. നോബിള് ഗ്രേഷ്യസിന്റെ നേതൃത്വത്തിലുള്ള സംഘമാണ് അവയവദാന പ്രക്രിയയ്ക്ക് മേല്നോട്ടം വഹിക്കുന്നത്.